RÅDETS RESOLUTION

af 19. juli 1999

om europæisk deltagelse i en ny generation af satellitnavigationstjenester - Galileo - Definitionsfasen

(1999/C 221/01)

RÅDET FOR DEN EUROPÆISKE UNION,

som tager følgende i betragtning:

1) udviklingen af et satellitnavigationssystem til civil brug fører til øget uafhængighed inden for en af de vigtigste nøgleteknologier;

2) udviklingen af et satellitnavigationssystem til civil brug giver den europæiske industri lejlighed til at udvide sin kompetence og deltage i muligheder, som denne fremtidige teknologi åbner for i stor skala;

3) satellitbaseret positionsbestemmelse og navigation bliver stadig vigtigere inden for næsten alle områder af teknologien, idet der her er tale om et nøgleelement for skabelse af multimodale infrastrukturer for alle former for luft-, vand- og landtransport. Satellitnavigation har potentialet til at blive et vigtigt bidrag til en effektiv anvendelse af transportinfrastrukturerne, en øget sikkerhed, en nedbringelse af miljøforureningen og skabelsen af et integreret transportsystem af afgørende betydning for det indre marked;

4) et europæisk satellitnavigationssystem vil have positive virkninger på informations- og telekommunikationsindustrien, idet det vil udvikle et europæisk marked;

5) manglende europæisk indflydelse på satellitnavigationssystemerne vil kunne gøre det vanskeligt i fremtiden at modsætte sig eventuelle ensidigt besluttede store afgifter, og der er kun begrænset mulighed for hurtigt at udvikle alternativer;

6) sikkerhedskritiske navigationstjenester, der anvendes i Europa, bør være omfattet af regulering af den civile offentlige sektor, hvilket også er en forudsætning for ubegrænset anvendelse til alle formål (certificering);

7) satellitbaseret positionsbestemmelse, navigation og tidsbestemmelse kan kun udvikles med alle anvendelsesmuligheder som et verdensomspændende system; det er nødvendigt med internationalt samarbejde, hvorved der kan udbydes interoperable og kompatible tjenester overalt i verden, og omkostningerne kan nedbringes med samtidig sikring af tjenesternes kvalitet;

8) brugernes krav og behov bør være af største vigtighed, når der træffes afgørelse om udvikling af et europæisk satellitnavigationssystem og dets egenskaber under hensyn til de krav, der udvikles af andre relevante internationale organer, såsom Organisationen for International Civil Luftfart (ICAO), Den Internationale Søfartsorganisation (IMO), Den Internationale Telekommunikationsunion (ITU) og Verdenshandelsorganisationen (WTO);

9) Den Europæiske Union bidrager til oprettelse og udvikling af transeuropæiske net (TEN) inden for transport-, telekommunikations- og energiinfrastruktur i overensstemmelse med traktatens artikel 154;

10) Rådet for Den Europæiske Rumorganisation (ESA) har besluttet at indlede den tekniske definitionsfase af GalileoSat-programmet (rumbaseret segment og dertil svarende jordbaseret infrastruktur) inden for rammerne af de Galileo-missionskrav, der skal opstilles i Den Europæiske Union, og under hensyn til behovet for, at yderligere arbejde udføres af Kommissionen;

11) Europa-Parlamentet har i beslutning af 13. januar 1999 givet sin fulde støtte til europæisk statellitnavigation;

12) for at nå disse mål er det nødvendigt, at der udstikkes retningslinjer på fællesskabsplan i overensstemmelse med subsidiaritetsprincippet,

UDTRYKKER TILFREDSHED MED, at Kommissionen har forelagt en meddelelse med titlen "Galileo - Europæisk deltagelse i en ny generation af satellitnavigationstjenester", der er resultatet af et samarbejde med GNSS-Højniveaugruppen bestående af repræsentanter for de nationale regeringer, brugere, teleoperatører, de relevante internationale organisationer, navnlig ESA og Den Europæiske Organisation for Luftfartssikkerhed (Eurocontrol) og industrien,

UDTRYKKER TILFREDSHED MED, at ESA vil foretage en grundig undersøgelse af de tekniske aspekter af projektet,

FORVENTER, at Fællesskabets og medlemsstaternes foranstaltninger i vidt omfang vil sikre privat interesse omkring udviklingen og finansieringen af systemet, der vil være et centralt element, når der skal træffes afgørelse om projektets fremtidige faser;

FORVENTER, at definitionsfasen, der skulle give udtømmende resultater vedrørende systemets gennemførlighed, konstruktion, ydeevne, struktur, pålidelighed, kontrol og omkostninger, herunder ibrugtagnings- og driftsfaserne, vil være begrænset til et beløb på 40 mio. EUR i fællesskabsmidler og vil være afsluttet inden udgangen af år 2000,

FORVENTER, at Fællesskabets foranstaltninger vil udvikle industripolitik og managementstrukturer og således motivere hver enkelt medlemsstat til at investere i Galileo som helhed,

HENLEDER OPMÆRKSOMHEDEN PÅ

- sin resolution om telematik i trafikken(1)

- sin resolution om et europæisk bidrag til udvikling af et verdensomspændende satellitnavigationssystem (GNSS)(2)

- sine konklusioner af 17. marts 1998 vedrørende meddelelsen "Mod et transeuropæisk net af positionsbestemmelses- og navigationssystemer: herunder en europæisk strategi for verdensomspændende satellitnavigationssystemer (GNSS)"

- at Fællesskabet inden for sine specifikke forskningsprogrammer kan bidrage til udvikling af et verdensomspændende satellitnavigationssystem i overensstemmelse med traktatens artikel 163

- forordningen om finansiering af TEN-programmet, der giver mulighed for bidrag til finansiering af Galileo-projektet,

OPFORDRER for det første Kommissionen TIL

- hurtigt inden sommerferien 1999 at forelægge Rådet generelle udkast til mandater baseret på strategiretningslinjerne for samarbejde med henblik på forhandlinger i tæt samråd med medlemsstaterne for at undersøge alle muligheder for samarbejde og/eller fremtidig udvikling med Amerikas Forenede Stater og Den Russiske Føderation, idet de tekniske konsultationer samtidig fortsætter

- at undersøge andre tredjelandes interesse for at samarbejde på dette område

- snarest muligt at foreslå et sæt klare retningslinjer for dette arbejde,

OPFORDRER for det andet Kommissionen TIL at forelægge en grundig costbenefitanalyse omfattende alle relevante muligheder for hele projektet og inden for denne ramme:

- at undersøge scenarier for skabelse af indkomstkilder, f.eks. ved specifikke afgifter og gebyrer for visse højkvalitetstjenester, herunder scenarier for den værst tænkelige og den bedst tænkelige situation, og fremsætte forslag med henblik på deres gennemførelse

- at udvikle og i begyndelsen af 2000 forelægge rammebetingelser for det foreslåede partnerskab mellem den offentlige og den private sektor, herunder en passende fordeling af roller og opgaver samt omkostninger og risici inden for rammerne af scenariet for hele programmets livscyklusomkostninger

- at skabe rettidige og realistiske betingelser for at sikre, at finansieringen hovedsagelig kommer fra private kilder inden for rammerne af et partnerskab mellem den offentlige og den private sektor

- at træffe alle relevante foranstaltninger, der er nødvendige for at udforme et partnerskab mellem den offentlige og den private sektor snarest muligt, idet der samtidig sikres en optimal konkurrence for kontrahenterne inden for alle segmenter og faser af projektet.

Kommissionen skal forelægge resultaterne af dette arbejde for Rådet, så snart de er til rådighed, for at man tidligt kan overveje projektets levedygtighed og dets fordele i sammenligning med de nuværende systemer og deres udvikling.

OPFORDRER for det tredje Kommissionen TIL, for fuldt ud at tage fat på ovennævnte opgaver, i samarbejde med ESA og medlemsstaterne med det samme at indlede projektets definitionsfase på grundlag af dens forslag til det tekniske koncept og den foreløbige organisationsstruktur og inden for denne ramme:

1. øjeblikkelig på et foreløbigt grundlag at nedsætte et Galileo-styringsudvalg bestående af repræsentanter for medlemsstaterne fra højniveaugruppen, herunder ESA som observatør, samt et programstyringsråd med henblik på at støtte Galileo-Styringsudvalget og parallelt hermed indlede arbejdet med de juridiske og institutionelle arrangementer, der skal muliggøre dets effektive drift

2. øjeblikkelig at oprette et rapporteringssystem til Galileo-styringsudvalget, der skal bistå Kommissionen med alle opgaver i definitionsfasen, navnlig med alle aspekter af spørgsmål, der vedrører systemets sikkerhed, samt til Rådet omfattende alle aspekter af Galileo-programmets fremskridt og finansiering

3. at konkretisere og præsentere projektets organisationsstruktur på mellemlang (udviklings- og valideringsfasen) og på lang sigt (ibrugtagnings- og driftsfasen) med henblik på at sikre en ensartet fremgangsmåde med en klar præsentation af styrings- og kontrolstrukturerne for definitionsfasen, herunder overvågning og kontrol samt en detaljeret analyse af omkostninger og finansiering inden udgangen af 2000

4. at integrere alle relevante brugere og tjenesteudbydere på en passende måde tidligt i projektets definitionsfase

5. at undersøge mulighederne for at få flerårige bidrag fra TEN-budgettet og udarbejde forslag med henblik på deres gennemførelse

6. at sørge for:

- en optimal integration i Galileo af European Geostationary Navigation Overlay Service (EGNOS-systemet) i tæt samråd med EGNOS-operatør- og -infrastrukturgruppen (EOIG) med henblik på at sikre kontinuitet, integritet og styrkelse af ydeevnen, herunder den teknologi og infrastruktur, der er udviklet i EGNOS

- overensstemmelse med integritet og andre krav på høje breddegrader

7. at definere passende forsknings- og udviklingsopgaver inden for femte rammeprogram eller alle andre budgetter, der kan gennemføres i samarbejde med eller i tilslutning til ESA og at forelægge en liste over disse opgaver

8. snarest i samarbejde med alle involverede stater og Den Europæiske Konference af Post- og Teleadministrationer (CEPT) at tage de nødvendige skridt med henblik på tildeling af frekvenser med det formål at fremsætte forslag inden udgangen af 1999 og samtidig i samråd med alle berørte organer indlede de nødvendige skridt med henblik på forberedelsen af Verdensradiokonferencen (WRC)

9. navnlig at tage hensyn til alle aspekter af spørgsmål, der vedrører systemets sikkerhed, og foreslå adækvate missionskrav inden udgangen af 1999

10. at sikre, at alle medlemsstater vil drage nytte af inddragelsen i definitionsfasen af et europæisk satellitnavigationssystem.

OPFORDRER for det fjerde Kommissionen TIL af levere detaljer om finansieringen af det igangværende arbejde med satellitnavigation, herunder EGNOS, i den udstrækning Kommissionen er deltager heri, i tæt samråd med Den Fælles Europæiske Trepartsgruppe,

OPFORDRER endelig Kommissionen TIL regelmæssigt at aflægge rapport om projektets fremskridt til Galileo-styringsudvalget og Rådet samt at forelægge Rådet resultaterne af definitionsfasen inden udgangen af år 2000, for at der skal kunne træffes en rådsbeslutning om den videre udvikling af Galileo,

OPFORDRER medlemsstaterne TIL at træffe passende foranstaltninger til at deltage i en ny generation af satellitnavigationstjenester og støtte Kommissionens arbejde på passende vis.

(1) EFT C 309 af 5.11.1994, s. 1.

(2) EFT C 379 af 31.12.1994, s. 2.